Ministru kabineta noteikumu projekta

**“Valsts augstskolu nekustamā īpašuma attīstības plāna sagatavošanas un valsts augstskolas bez atlīdzības nodotā valsts nekustamā īpašuma atsavināšanas kārtība”**

sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta mērķis ir noteikt vienotu tiesisko regulējumu kārtībai, kādā augstskolas lemj par tās īpašumā, valdījumā vai lietojumā esošo nekustamo īpašumu attīstību (sagatavo nekustamā īpašuma attīstības plānu), kā arī rīcību gadījumā, ja augstskola pieņem lēmumu par nekustamā īpašuma, ko augstskolai bez atlīdzības nodevusi valsts, atsavināšanu. Ministru kabineta noteikumu projekts stājas spēkā nākamajā dienā pēc tā izsludināšanas oficiālajā izdevumā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Valsts augstskolu nekustamā īpašuma attīstības plāna sagatavošanas un valsts augstskolas bez atlīdzības nodotā valsts nekustamā īpašuma atsavināšanas kārtība” (turpmāk –Noteikumu projekts) izstrādāts:   1. saskaņā ar Augstskolu likuma 76.1 panta piekto daļu, kurā paredzēts deleģējums Ministru kabinetam noteikt valsts augstskolu, kuras ir atvasinātas publiskas personas (turpmāk – augstskolas), nekustamā īpašuma attīstības plāna saturu, tā izstrādāšanas, aktualizācijas un spēka zaudēšanas kārtību, kā arī kārtību, kādā nekustamā īpašuma attīstības plāna ietvaros noskaidro publiskas personas vai tās iestāžu vajadzību pēc nekustamā īpašuma attīstības plānā iekļautā atsavināšanai paredzētā nekustamā īpašuma, ko augstskolai bez atlīdzības nodevusi valsts; 2. ievērojot Ministru kabineta 2016.gada 16.augusta sēdes protokola Nr.40 54.§ 3.punktu, kas paredz, ka gadījumos, ja Eiropas Savienības struktūrfondu un Kohēzijas fonda 2014. – 2020.gada plānošanas perioda darbības programmas “Izaugsme un nodarbinātība” 8.1.1.specifiskā atbalsta mērķa “Palielināt modernizēto STEM, tajā skaitā medicīnas un radošās industrijas, studiju programmu skaitu” investīciju projekta ietvaros attīstāmās infrastruktūras finanšu pamatojums un tālākā uzturēšana ir saistīta ar valsts nekustamā īpašuma atsavināšanu, šis jautājums ir virzāms izskatīšanai Ministru kabinetā, Ministru kabinetam lemjot par rīcību ar attiecīgo nekustamo īpašumu, ievērojot Augstskolu likuma 76.1 panta regulējumu, kā arī minētās sēdes 55.§ 3.3.apakšpunktu, saskaņā ar kuru gadījumos, ja Eiropas Savienības struktūrfondu un Kohēzijas fonda 2014. – 2020.gada plānošanas perioda darbības programmas “Izaugsme un nodarbinātība” 1.1.1. specifiskā atbalsta mērķa “Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.4. pasākuma “P&A infrastruktūras attīstīšana viedās specializācijas jomās un zinātnisko institūciju institucionālās kapacitātes stiprināšana” investīciju projekta ietvaros attīstāmās infrastruktūras finanšu pamatojums un tālākā uzturēšana ir saistīta ar valsts nekustamā īpašuma atsavināšanu, šis jautājums ir virzāms izskatīšanai Ministru kabinetā, Ministru kabinetam lemjot par rīcību ar attiecīgo nekustamo īpašumu, ievērojot Augstskolu likuma 76.1 panta regulējumu; 3. pamatojoties uz Publiskas personas mantas atsavināšanas likuma 47. pantu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016. gada 15. jūlijā stājās spēkā grozījumi Augstskolu likumā, kura 76.1 panta piektajā daļā paredzēts deleģējums Ministru kabinetam noteikt valsts augstskolu nekustamā īpašuma attīstības plāna saturu, tā izstrādāšanas, aktualizācijas un spēka zaudēšanas kārtību, kā arī kārtību, kādā nekustamā īpašuma attīstības plāna ietvaros noskaidro publiskas personas vai tās iestāžu vajadzību pēc nekustamā īpašuma attīstības plānā iekļautā atsavināšanai paredzētā nekustamā īpašuma, ko augstskolai bez atlīdzības nodevusi valsts.  Atbilstoši Publiskas personas finanšu līdzekļu un mantas izšķērdēšanas novēršanas likuma 6.2 panta trešajai prim daļai augstskolu nekustamā īpašuma pārvaldīšanas principus un kārtību nosaka attiecīgā augstskolas lēmējinstitūcija.  Šobrīd nepastāv vienots tiesisks regulējums par kārtību, kādā augstskolas lemj par tās īpašumā, valdījumā vai lietojumā esošo nekustamo īpašumu attīstību, kā arī rīcību gadījumā, ja augstskola pieņem lēmumu par nekustamā īpašuma, ko augstskolai bez atlīdzības nodevusi valsts, atsavināšanu.  Ar Noteikumu projektu tiks:   1. noteikta vienota augstskolu nekustamā īpašuma attīstības plāna izstrādāšanas, apstiprināšanas, aktualizēšanas un spēka zaudēšanas kārtība; 2. noteikta kārtība, kādā augstskola noskaidro publiskas personas vai tās iestāžu (turpmāk – ieinteresētā iestāde) vajadzību pēc nekustamā īpašuma attīstības plānā iekļautā atsavināšanai paredzētā nekustamā īpašuma, ko augstskolai bez atlīdzības nodevusi valsts; 3. noteikts atsavināšanas izdevumu apmērs augstskolas nekustamā īpašuma, ko tai bez atlīdzības nodevusi valsts, atsavināšanas gadījumā.   Ar Noteikumu projektā noteikto regulējumu tiks nodrošināta to augstskolu nekustamo īpašumu, kuru bez atlīdzības augstskolām ir nodevusi valsts, sistemātiska uzskaite un noteikts vienots rīcības modelis gadījumos, ja augstskolas satversmē noteiktā lēmējinstitūcija ir pieņēmusi lēmumu par šāda īpašuma atsavināšanu.  Izstrādājot plānu, augstskolām atbilstoši Noteikumu projekta 3.1.apakšpunktam esošās situācijas analīzes ietvaros būtu jānorāda informācija par augstskolas īpašumā, valdījumā vai lietošanā esošajiem nekustamā īpašuma objektiem un to attīstības prognozes, tai skaitā ar attīstību saistītos riskus un to iespējamo finansiālo ietekmi. Iepriekšminētajā analīzē izmantojami tādi informācijas avoti kā augstskolas rīcībā esošās informācijas sistēmas, augstskolas grāmatvedības uzskaites dokumenti, nekustamo īpašumu valsts kadastra informācijas sistēmas, teritorijas attīstības plānošanas dokumenti, Centrālā statistikas biroja dati, publiski pieejamie nekustamā īpašuma tirgus analīzes dati un citi informācijas avoti. Atbilstoši Noteikumu projekta 3.2.apakšpunktam augstskolām jānorāda informācija par plānoto rīcību ar tās rīcībā esošajiem nekustamā īpašuma objektiem.  Pirms plāna iesniegšanas izskatīšanai Ministru kabinetā augstskola šajos noteikumos noteiktajā kārtībā noskaidro publiskas personas vai tās iestāžu vajadzību pēc plānā iekļautā atsavināšanai paredzētā nekustamā īpašuma, ko augstskolai bez atlīdzības nodevusi valsts. Lai noskaidrotu ieinteresētās iestādes vajadzību pēc nekustamā īpašuma, ko augstskolai bez atlīdzības nodevusi valsts, augstskola satversmē noteiktās lēmējinstitūcijas pieņemto plānu un Ministru kabineta rīkojuma projektu par atsavināšanai paredzētā nekustamā īpašuma, ko augstskolai bez atlīdzības nodevusi valsts, atsavināšanu (turpmāk – Ministru kabineta rīkojuma projekts), kurš paredz nekustamā īpašuma, ko augstskolai bez atlīdzības nodevusi valsts, atsavināšanas ierosinājumu, ar ministrijas, kuras padotībā atrodas attiecīgā augstskola (turpmāk – atbildīgā ministrija), starpniecību iesniedz izskatīšanai Valsts sekretāru sanāksmē. Ja nekustamais īpašums, ko augstskolai bez atlīdzības nodevusi valsts, ir nepieciešams ieinteresētās iestādes funkciju nodrošināšanai, ieinteresētā iestāde par to paziņo atbildīgajai ministrijai, kura savukārt informē par to augstskolu. Augstskola viena mēneša laikā pieņem lēmumu par turpmāko rīcību ar atsavināšanai paredzēto nekustamo īpašumu, ko augstskolai bez atlīdzības nodevusi valsts, un atbilstoši precizē plānu. Ja uz augstskolas plānā atsavināšanai paredzēto nekustamo īpašumu, ko augstskolai bez atlīdzības nodevusi valsts, ir pieteikusies ieinteresētā iestāde un augstskola neaktualizē plānu, lēmumu par turpmāko rīcību ar nekustamo īpašumu pieņem Ministru kabinets, ņemot vērā augstskolas plānu un tajā ietverto atsavināmo nekustamo īpašumu un paredzētā ieguldījuma kopuma īstenošanas lietderību. Tiks vērtēta un salīdzināta lietderība atsavināmo nekustamo īpašumu nodot ieinteresētās iestādes funkciju nodrošināšanai vai nodot to atsavināšanai, atsavināšanā iegūtos līdzekļus pēc atsavināšanas izdevumu segšanas izmantojot, lai sasniegtu mērķi paaugstināt valsts augstskolas un zinātnes komercializācijas konkurētspēju – nodrošinot tautsaimniecības attīstībai un darba tirgus vajadzībām atbilstošu starptautiski konkurētspējīgu augstāko izglītību, zinātnisko pētniecību, kas ir sasniedzams, veidojot akadēmiskos kompleksus ar modernu pasaules līmeņa infrastruktūru, kas attiecīgi palielinātu studentu (tajā skaitā ārvalstu studentu) un zinātnieku skaitu, dodot būtisku ieguldījumu finanšu līdzekļu piesaistē kopējā zinātnisko tehnoloģiju un atklājumu pārnesē valsts tautsaimniecībā. Informācija par ieinteresētās iestādes vajadzību pēc augstskolas plānā iekļautā atsavināšanai paredzētā nekustamā īpašuma, ko augstskolai bez atlīdzības nodevusi valsts, tiek norādīta Ministru kabineta sēdes protokollēmumā. Ja Ministru kabinets neatbalsta plānā paredzētā nekustamā īpašuma, ko augstskolai nodevusi valsts, atsavināšanu, augstskola aktualizē plānu. Ja Ministru kabinets atbalsta augstskolas plānā paredzēto nekustamā īpašuma, ko tai bez atlīdzības nodevusi valsts, atsavināšanu, atsavināšana notiek Publiskas personas mantas atsavināšanas likumā noteiktajā kārtībā.  Atbilstoši Publiskas personas mantas atsavināšanas likuma 42.panta 2.4 daļai konkrētajā gadījumā atsavināšanas rezultātā iegūtos līdzekļus pēc faktisko atsavināšanas izdevumu segšanas ieskaita valsts budžetā un ar Ministru kabineta rīkojumu nosaka, kādā apjomā, kādam mērķim un kura nekustamā īpašuma un ar to saistītās infrastruktūras attīstībai atsavināšanas rezultātā iegūtie līdzekļi ir piešķirami atbildīgajai ministrijai pārskaitīšanai attiecīgajai augstskolai, gadskārtējā valsts budžeta likumā noteiktajā kārtībā, palielinot apropriāciju resursiem no dotācijas no vispārējiem ieņēmumiem un izdevumiem.  Lai konkrētajā gadījumā noteiktu atsavināšanas izdevumu apmēru, atbilstoši Finanšu ministrijas izstrādātajam Ministru kabineta noteikumu projektam “Grozījumi Ministru kabineta 2011.gada 1.februāra noteikumos Nr.109 “Kārtība, kādā atsavināma publiskas personas manta”” (26.10.2017. prot. Nr. 42 8. §) **(**VSS-1126) Noteikumu projekts papildināts ar papildus deleģējumu – Publiskas personas mantas atsavināšanas likuma 47.pantu, lai Noteikumu projektā noteiktu augstskolai bez atlīdzības nodotā valsts nekustamā īpašuma atsavināšanas izdevumu apmēru.  Atbilstoši Publiskas personas mantas atsavināšanas likuma 47.pantam publiskas personas mantas atsavināšanā iegūtos līdzekļus pēc atsavināšanas izdevumu segšanas ieskaita attiecīgās publiskās personas budžetā; atsavināšanas izdevumu apmēru nosaka Ministru kabineta paredzētajā kārtībā. Tādējādi minēto atsavināšanas izdevumu apmēru regulē Ministru kabineta 2011.gada 1.februāra noteikumi Nr.109 “Kārtība, kādā atsavināma publiskas personas manta”.  Savukārt Publiskas personas mantas atsavināšanas likuma 42.panta 2.4 daļa regulē atsavināšanu gadījumā, kad Ministru kabinets ir atļāvis atsavināt tādu valsts nodoto nekustamo īpašumu, kas ir kļuvis nepiemērots attiecīgās funkcijas vai deleģētā pārvaldes uzdevuma veikšanai, bet funkcija vai deleģētais pārvaldes uzdevums tiek saglabāts. Šādā gadījumā iestādes rīcībā paliek faktiskie atsavināšanas izdevumi.  Ņemot vērā 2017.gada 25.augusta sanāksmē panākto vienošanos, lai konkretizētu faktisko atsavināšanas izdevumu apmēru, Noteikumu projektā paredzēts noteikt atsavināšanas izdevumus 2130 *euro* apmērā. Šāds izdevumu apmērs noteikts, balstoties uz valsts akciju sabiedrības “Valsts nekustamie īpašumi” sniegto informāciju par atsavināšanas izdevumu apmēru tādos gadījumos, kad atsavināti izglītības iestādēm vairs nevajadzīgie nekustamie īpašumi. Turklāt šāds minimālais atsavināšanas izdevumu apmērs saskan arī ar Ministru kabineta 2011.gada 1.februāra noteikumos Nr.109 “Kārtība, kādā atsavināma publiskas personas manta” noteikto minimālo atsavināšanas izdevumu apmēru (minēto noteikumu 36.2.apakšpunkts).  Līdz ar to Finanšu ministrijas izstrādātais Ministru kabineta noteikumu projekts “Grozījumi Ministru kabineta 2011.gada 1.februāra noteikumos Nr.109 “Kārtība, kādā atsavināma publiskas personas manta”” (VSS-1126) paredz, ka Ministru kabineta 2011.gada 1.februāra noteikumi Nr.109 “Kārtība, kādā atsavināma publiskas personas manta” neattiecas uz atsavināšanas izdevumu apmēru valsts augstskolas, kas ir atvasināta publiska persona, nodotā nekustamā īpašuma, ko tai bez atlīdzības nodevusi valsts, atsavināšanas gadījumā.  Ar Noteikumu projektā noteikto regulējumu tiks nodrošināts Ministru kabineta 2016. gada 16. augusta sēdes protokola Nr.40 54.§ 3.punktā un 55.§ 3.3.apakšpunktā noteiktais, ka Ministru kabinets pieņem lēmumu par nekustamo īpašumu atsavināšanu, ja to paredz konkrēti Eiropas Savienības finansēto programmu un projektu investīciju projekti. Ievērojot minēto, plānā ietver arī nekustamā īpašuma objektus, ko augstskolai bez atlīdzības nodevusi valsts, kurus augstskola plāno atsavināt, lai atsavināšanas rezultātā iegūtos līdzekļus turpmāk izmantotu Eiropas Savienības finansēto programmu un projektu ietvaros attīstāmās infrastruktūras finanšu pamatojumam un tālākai uzturēšanai. Saskaņā ar Atsavināšanas likuma 42.panta otrā četri prim daļā noteikto Ministru kabinets lems gan par minēto nekustamo īpašumu atsavināšanu, gan arī par rīcību ar atsavināšanas rezultātā iegūtajiem līdzekļiem. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija (turpmāk – ministrija) un Finanšu ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Augstskolas, citas publiskas personas un to iestādes. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums ietver pienākumu augstskolām izstrādāt nekustamā īpašuma attīstības plānu atbilstoši Noteikumu projektā noteiktajam, tādējādi augstskolām tiek palielināts administratīvais slogs. |
| 3. | Administratīvo izmaksu monetārs novērtējums | Pirmreizējās plāna izstrādes un pieņemšanas administratīvās izmaksas (C1) ir aprēķinātas pieņemot, ka plāns jāizstrādā un jāpieņem 16 valsts augstskolām, plāna izstrādei un pieņemšanai ir nepieciešamas vidēji 2,5 darba dienas (20 stundas), kā arī augstskolas vispārējā personāla vidējā darba samaksas stundas likme, tai skaitā valsts sociālās apdrošināšanas iemaksas, ņemot vērā ministrijai pieejamos statistikas datus par augstākās izglītības finansējumu 2015.gadā, ir 5,63 *euro*.  C1= 5,63 *euro* (darba samaksa) x 20 h x 16 = 1801.60 *euro*  Plāna aktualizēšanas administratīvās izmaksas (C2) ir aprēķinātas pieņemot, ka plāns jāaktualizē 16 valsts augstskolām, plāna aktualizēšanai ir nepieciešama vidēji 1 darba diena (8 stundas), kā arī augstskolas vispārējā personāla vidējā darba samaksas stundas likme, tai skaitā valsts sociālās apdrošināšanas iemaksas, ņemot vērā ministrijai pieejamos statistikas datus par augstākās izglītības finansējumu 2015. gadā, ir 5,63 *euro*.  C2 = 5,63 *euro* (darba samaksa) x 8 h x 16 = 720.64 *euro*  Ckopā = C1+C2 = 2522,24 *euro* |
| 4. | Atbilstības izmaksu monetārs novērtējums | Noteikumu projekta tiesiskais regulējums atbilstības izmaksas neietekmē. |
| 5. | Cita informācija | Ministrija lūdza Rektoru padomi, kura koordinē augstskolu sadarbību, apkopot aptuvenās plāna izstrādes un aktualizācijas administratīvās izmaksas, kuras varētu rasties augstskolām. Rektoru padome norādīja, ka plāna izstrādāšanas izmaksas dažādām augstskolām būs atšķirīgas, ņemot vērā virkni faktoru, piemēram, plānā aprakstāmo augstskolas īpašumā, valdījumā vai lietošanā esošo nekustamo īpašumu skaitu, platību, stāvokli, pielietojumu u.c. Noteikt konkrētas izmaksas liedz vairāki faktori, proti, svarīga ir plāna detalizācijas pakāpe, kas atkarīga no plāna satura, kas izriet no plānotās rīcības ar īpašumiem. Ja plānota aktīva rīcība – atsavināšana vai jaunu īpašumu ieguve vai izveide, plānā jāietver izvērsta esošās situācijas analīze, attīstības prognozes un ar īpašumiem saistītie riski un ietekmes. Ja aktīva rīcība ar īpašumiem netiks plānota un plāns nebūs jāapstiprina Ministru kabinetā, tad plāna saturs nebūs tik sarežģīts un apjoms būs mazāks. Ņemot vērā iepriekšminēto, ministrija ir veikusi tikai aptuveno administratīvo izmaksu aprēķinu. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ministru kabineta noteikumu projekts “Grozījumi Ministru kabineta 2011.gada 1.februāra noteikumos Nr.109 “Kārtība, kādā atsavināma publiskas personas manta”” (26.10.2017. prot. Nr. 42 8. §) **(**VSS-1126). |
| 2. | Atbildīgā institūcija | Finanšu ministrija |
| 3. | Cita informācija | Atbilstoši Augstskolu likuma 76.1 panta trešajai daļai, kas paredz, ka nekustamā īpašuma attīstības plānu pieņem augstskolas satversmē noteiktā lēmējinstitūcija, augstskolām to satversmēs būs jānosaka atbildīgās institūcijas un amatpersonas, kā arī citi jautājumi, kas saistīti ar plāna izstrādi, pieņemšanu un aktualizēšanu, gadījumā, ja šāds pienākums kādai no lēmējinstitūcijām jau neizriet no spēkā esošajām augstskolu satversmēm, ievērojot Augstskolu likumā noteikto augstskolu lēmējinstitūciju vispārējo kompetenci. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Augstskolas, ministrija, Kultūras ministrija, Veselības ministrija, Zemkopības ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiks veidotas, esošās institūcijas netiks likvidētas vai reorganizētas. |
| 3. | Cita informācija | Nav. |

Izglītības un zinātnes ministrs K.Šadurskis

N.Mazure, 67047940

nadezda.mazure@izm.gov.lv